Turinys
Rodyklė 🔎︎

# HTML eksportas – 3 žingsnis

Čia parenkamas eksportuojamų grafikos failų formatas ir skiriamoji geba pateikties rodymui ekrane.

Jei norite tai atlikti…

„LibreOffice Draw“ arba „LibreOffice Impress“ programose pasirinkite meniu komandas Failas → Eksportuoti, tada parinkite failo tipą HTML dokumentas ir atverkite 3-ąjį vediklio žingsnį.

## Paveikslų formatas

Nurodomas paveikslų formatas. Taip pat galima nurodyti glaudinimo koeficientą eksportuojamiems paveikslams.

### PNG – „Portable Network Graphics“ formatas

Failai eksportuojami PNG formatu. PNG formato failus galima suglaudinti be praradimų, taip pat juose gali būti daugiau nei 256 spalvos.

### GIF – „Graphics Interchange“ formatas

Failai eksportuojami GIF formatu. GIF failai glaudinami be praradimų, juose gali būti ne daugiau nei 256 spalvos.

### JPG – suglaudintas failų formatas

Failai eksportuojami JPEG formatu. JPEG formato failai glaudinami su pasirenkamo laipsnio praradimais, juose gali būti daugiau nei 256 spalvos.

### Kokybė

Nurodomas JPEG formato failų glaudinimo koeficientas. 100% reiškia geriausią galimą kokybę ir didžiausią failo dydį. 25% reiškia mažą failo dydį, bet prastą paveikslo kokybę.

## Ekrano skiriamoji geba

Čia parenkama pateikties demonstravimo ekrane skiriamoji geba. Priklausomai nuo pasirinktos skiriamosios gebos, pateikties vaizdas bus sumažintas. Pateikties vaizdą galima sumažinti iki 80% nuo pradinio jo dydžio.

### Maža (640 × 480 taškų)

Rinkitės mažą skiriamąją gebą, jei svarbu, kad eksportuotas failas būtų mažas, net jei pateiktyje yra daug skaidrių.

### Vidutinė (800 × 600 taškų)

Pasirinkus vidutinę skiriamąją gebą bus sukurtas vidutinio dydžio pateikties failas.

### Didelė (1024 × 768 taškų)

Pažymėjus didelės skiriamosios gebos parinktį eksportuotos pateikties vaizdas bus aukštos kokybės.

## Efektai

### Eksportuoti skaidrių keitimo garsus

Pažymėkite šią parinktį, jei norite, kad su pateiktimi būtų eksportuoti ir garso failai, priskirti skaidrių perėjimams.